b'\n_START_ARTICLE_\nFluidisert sjikt-forbrenning\n_START_PARAGRAPH_\nFluidisert sjikt forbrenning (FSF) (omtales ogs\xc3\xa5 som FBC, etter det engelske navnet; Fluidized bed combustion) er en forbrenningsteknologi benyttet for mellomstore og store forbrenningsanlegg (20 MW og oppover) for enten kull, biobrensel eller avfall.\n_START_SECTION_\nVirkem\xc3\xa5te\n_START_PARAGRAPH_\nBrennkammeret til FSF er formet som et vertikalt r\xc3\xb8r hvor det i bunn er en seng med blanding av inert materiale, som ofte best\xc3\xa5r av sand. Luft bl\xc3\xa5ses opp gjennom spesielle hull p\xc3\xa5 bunnen av brennkammeret, og avfallet blir matet inn fra siden og brennes. Dette gj\xc3\xb8r at man f\xc3\xa5r en boblende eller sirkulerende blanding av sand, brensel og aske, avhengig av om anlegget er av s\xc3\xa5kalt boblende fluidisert sjikt (BFS) eller sirkulerende fluidisert sjikt (SFS). Innholdet av inert material er mellom 90 og 98 prosent av blandingen mellom brensel og avfall._NEWLINE_I en BFS- ovn er hele sjiktet med smeltet sand og aske i bunnen av brennkammeret og aske tas ut fra r\xc3\xb8ykgassen eller i bunn av kammeret. I en ovn basert p\xc3\xa5 SFS er blandingen mer uniformt fordelt og sirkulerer kontinuerlig. Sandpartiklene f\xc3\xb8lger med r\xc3\xb8ykgassen og blir separert i en syklon, f\xc3\xb8r de igjen blir reinjisert i brennkammeret. Kontinuerlig p\xc3\xa5fylling av inert materiale er i begge tilfeller n\xc3\xb8dvendig, da mye tas ut gjennom aska.\n_START_SECTION_\nFordeler\n_START_PARAGRAPH_\nDen h\xc3\xb8ye andelen med inert materiale representerer en termisk masse som s\xc3\xb8rger for stabil temperatur. Den s\xc3\xb8rger ogs\xc3\xa5 for god blanding og varmeoverf\xc3\xb8ring med brenselet, som f\xc3\xb8rer til god forbrenning med lavt luftoverskudd. For \xc3\xa5 hindre at partiklene sintrer, holdes forbrenningstemperaturen i det fluidiserte sjiktet normalt ikke h\xc3\xb8yere enn 650 \xc2\xb0C, mens temperaturen h\xc3\xb8yere opp i brennkammeret er mellom 850 \xe2\x80\x93 950 \xc2\xb0C. Lavt luftoverskudd og forholdsvis lav forbrenningstemperatur f\xc3\xb8rer til generelt lave utslipp av NOx.\n_START_SECTION_\nAvfall som brensel\n_START_PARAGRAPH_\nBruk av avfall som brensel i en FSF- ovn er riktignok en god del mer komplisert enn bruk av biomasse. Avfallet m\xc3\xa5 forbehandles til s\xc3\xa5kalt foredlet avfallsbrensel (FAB) og rives opp i mindre biter. Et minimum av ubrennbare materialer kan tilf\xc3\xb8res i prosessen slik at metall, glass etc. m\xc3\xa5 fjernes mekanisk. Hvis ikke kan dette smelte og tette luftinnf\xc3\xb8rselskanalene i bunn av brennkammeret. En hammerm\xc3\xb8lle knuser/river avfallet i mindre biter. Partikkeldiameteren for FSF-brensel b\xc3\xb8r v\xc3\xa6re mindre enn 150 mm. Forbehandlingen gj\xc3\xb8r at brennverdien og brennegenskapene til brenselet stiger, men er et veldig fordyrende ledd i prosessen. Riktignok vil lavere utslipp f\xc3\xb8re til enklere og billigere metoder for rensing av r\xc3\xb8ykgassen._NEWLINE_Forbrenning av avfall har siden 1960 blitt utf\xc3\xb8rt i ovner med FSF-teknologi.'